รายได้รัฐบาล5เดือนเกินเป้า1.41 หมื่นล้าน
สศค.เผยการจัดเก็บรายได้รัฐช่วง 5 เดือนแรกปีงบประมาณ60 สูงกว่าประมาณการ 1.41 หมื่นล้านบาท
30 มี.ค. 2560

สศค.เผยการจัดเก็บรายได้รัฐช่วง 5 เดือนแรกปีงบประมาณ60 สูงกว่าประมาณการ 1.41 หมื่นล้านบาทนายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปืดเผยว่า การจัดเก็บรายได้รัฐบาลในช่วง 5 เดือนแรกของปีงบประมาณ 2560 รัฐบาลจัดเก็บได้ 8.76 แสนล้านบาท  สูงกว่าประมาณการ 1.41 หมื่นล้านบาท  เนื่องจากการจัดเก็บรายได้ของหน่วยงานอื่นสูงกว่าประมาณการ 2.09 หมื่นล้านบาท และการนำส่งรายได้ของรัฐวิสาหกิจสูงกว่าประมาณการ 1.15 หมื่นล้านบาทสำหรับการเก็บภาษีของ 3 กรมภาษี ยังต่ำกว่าเป้าหมาย โดยกรมสรรพากรเก็บภาษีต่ำกว่าประมาณการ 8,421 ล้านบาท โดยภาษีที่จัดเก็บได้ต่ำกว่าเป้าหมายที่สำคัญ คือ ภาษีมูลค่าเพิ่มจัดเก็บได้ต่ำกว่าเป้าหมาย 1.08 หมื่นล้านบาท ขณะที่กรมสรรพสามิต เก็บภาษีต่ำกว่าประมาณการ 2,907 ล้านบาท โดยภาษีที่จัดเก็บได้ต่ำกว่าเป้าหมาย ได้แก่ภาษียาสูบ ภาษีรถยนต์ และภาษีสุรา สำหรับกรมศุลกากร จัดเก็บภาษีต่ำกว่าประมาณการ 8,567 ล้านบาท เป็นผลจากการจัดเก็บอากรขาเข้าต่ำกว่าเป้าหมายจำนวน 8,712 ล้านบาท เนื่องจากการใช้สิทธิพิเศษภายใต้ความตกลงเขตการค้าเสรี (FTA) มีอัตราการขยายตัวอย่างต่อเนื่องและผลกระทบจากการปรับโครงสร้างภาษีศุลกากร ระยะที่ 2นายกฤษฎา กล่าวว่า การจัดเก็บรายได้ของรัฐบาลในช่วงที่ผ่านมายังเป็นไปตามที่กระทรวงการคลังได้ประเมินไว้ โดยกระทรวงการคลังจะดูแลการจัดเก็บรายได้ในช่วงระยะเวลาที่เหลือให้เป็นไปตามกรอบที่ได้วางไว้เพื่อเสริมสร้างความเข้มแข็งของฐานะการคลังของประเทศ และสนับสนุนการใช้จ่ายของภาครัฐในการดำเนินมาตรการเพื่อกระตุ้นเศรษฐกิจ